ଫନୀ ପରେ ରତ୍ନଭଣ୍ଡାର ଠିକ୍ ଅଛି ତ ? - Satya Patha\nଫନୀ ପରେ ରତ୍ନଭଣ୍ଡାର ଠିକ୍ ଅଛି ତ ?\nସତ୍ୟପାଠ ବ୍ୟୁରୋ : ଶ୍ରୀମନ୍ଦିର ରତ୍ନଭଣ୍ଡାରକୁ ନେଇ ଏବେ ବି ଅନ୍ଧାରରେ ଲୋକେ । ଭଣ୍ଡାର ଖୋଲିବା ପାଇଁ ଅନୁମତି ମିଳିବା, ଅଧା ଖୋଲା ହେବା, ଭିତର ଭଣ୍ଡାରର ଚାବି ହଠାତ ହଜିଯିବା , ଚାବି ଖୋଜିବାକୁ କମିଶନ ବସାଯିବା ଆଉ ଆକଷ୍ମିକ ଭାବେ ପୁଣି ଚାବି ମିଳିବା ... ଏ ତମାମ ଘଟଣା ପୁରା ପ୍ରସଙ୍ଗକୁ କେବଳ ପ୍ରହେଳିକାମୟ କରି କୋଟି କୋଟି ଜଗନ୍ନାଥ ପ୍ରେମୀ ଏବଂ ଓଡିଶାବାସୀଙ୍କୁ ଅନ୍ଧାରରେ ରଖାଗଲା । ଯାହା ଏବେ ବି ଏକ ପ୍ରହେଳିକା ହୋଇ ରହି ଯାଇଛି । କିନ୍ତୁ ରତ୍ନଭଣ୍ଡାର ଖୋଲାଯାଇ ଭଣ୍ଡାରର ସମ୍ପତ୍ତି ସାର୍ବଜନୀନ କରିବାକୁ ପୁଣି ଦାବୀ ଉଠିଛି ।\n୧୯୭୮ ମସିହାରେ ଶେଷ ଥର ପାଇଁ ଖୋଲିଥିଲା ରତ୍ନଭଣ୍ଡାର । ତକ୍ରାଳୀନ ମୁଖ୍ୟମନ୍ତ୍ରୀ ନୀଳମଣି ରାଉତରାୟ ଓ ଆଇନମନ୍ତ୍ରୀ ବିଶ୍ୱଭୁଷଣ ହରିଚନ୍ଦନଙ୍କ ପ୍ରଚେଷ୍ଟାରେ ଏହା ଖୋଲା ଯାଇଥିବା କୁହାଯାଏ । ସେହି ସମୟର ହିସାବ କୁହେ, ସେତେବେଳେ ଶ୍ରୀମନ୍ଦିର ଭିତର ଓ ବାହାର ରତ୍ନଭଣ୍ଡାରରେ ୧୨,୮୩୮ ଭରି ଏକଅଣା ଓଜନର ମୂଲ୍ୟବାନ ପଥର ସହିତ ସୁନା ଅଳଙ୍କାର ଓ ଅନ୍ୟାନ୍ୟ ଜିନିଷ ଏବଂ ୨୨,୧୫୩ ଭରି ରୂପ ବାସନକୁସନ ଓ ପୂଜା ସାମଗ୍ରୀର ତାଲିକା ପ୍ରସ୍ତୁତ ହୋଇଥିଲା । ଭିନ୍ନ ଭିନ୍ନ କାରଣରୁ ୧୪ଟି ସୁନା ଓ ରୁପା ଜିନିଷର ଓଜନ କରାଯାଇ ନଥିବାରୁ ତାହାର ପରିମାଣ କେତେ ସେ ସମ୍ପର୍କରେ କିଛି ନିର୍ଦ୍ଧାରଣ କରାଯାଇ ନଥିଲା ।\nକିନ୍ତୁ ଦୁଇବର୍ଷ ତଳେ ଓଡିଶା ହାଇକୋର୍ଟଙ୍କ ନିର୍ଦ୍ଦେଶ ମୁତାବକ ଶ୍ରୀମନ୍ଦିରର ସ୍ଥିତି ଅନୁଧ୍ୟାନ କରିବା ପାଇଁ ଏକ କମିଟି ଭିତରକୁ ଯିବା ବେଳେ ଭିତରର ଭଣ୍ଡାରର ଚାବି ମିଳି ନଥିଲା । ସରକାରୀ ଟ୍ରେଜେରୀରୁ ଚାବି ଗାଏବ ହୋଇଯାଇଥିବା ଜଣାପଡିବା ପରେ ଏହାକୁ ଖୋଜିବା ଓ ଏ ବାବଦରେ ତଦନ୍ତ କରିବା ପାଇଁ ହାଇକୋର୍ଟର ଜଣେ ଅବସରପ୍ରାପ୍ତ ବିଚାରପତିଙ୍କ ଦ୍ୱାରା କମିଶନ ବସାଇଥିଲେ ସରକାର । ପରବର୍ତ୍ତୀ ସମୟରେ ନକଲି ଚାବି ମିଳିଥିବା ତକ୍ରାଳୀନ ଜିଲ୍ଲାପାଳ ଅରବିନ୍ଦ ଅଗ୍ରୱାଲ ସୂଚନା ଦେଇଥିଲେ । କିନ୍ତୁ ଅସଲି ଚାବି ଖୋଜିବା ପାଇଁ କମିଶନଙ୍କ ପିଛା ୨୬ଲକ୍ଷ ଟଙ୍କା ସରକାର ଖର୍ଚ୍ଚ କରିଥିବା ବେଳେ କମିଶନ କିନ୍ତୁ ଚାବି ପାଇନଥିଲେ ।\nଏହାରି ଭିତରେ ବଡ ପ୍ରଶ୍ନ ହେଉଛି, ଗଲା ୪୧ବର୍ଷ ହେଲା ଭଣ୍ଡାର ଘର ଖୋଲା ଯାଇନି । କେବଳ ଶ୍ରୀଜିଉଙ୍କ ଦୈନନ୍ଦିନ ସେବା ପୂଜା ଓ ନୀତିକାନ୍ତି ପାଇଁ ବାହାର ଭଣ୍ଡାରରୁ ଯେତିକି ଗହଣା ଓ ବାସନକୁସନ ଆସେ । କିନ୍ତୁ ଭିତର ଭଣ୍ଡାର ଖୋଲାଯାଇ ନଥିବାରୁ ଭଣ୍ଡାର ଘର ଭିତରର ସ୍ଥିତି ଓ ସମ୍ପତ୍ତିର ଅବସ୍ଥା କିଭଳି ରହିଛି ତାହା ପ୍ରଶ୍ନ ହୋଇ ରହି ଯାଇଛି । ଯେଉଁ କମିଟି ଦୁଇବର୍ଷ ତଳେ ରତ୍ନଭଣ୍ଡାର ଖୋଲିବାକୁ ଯାଇଥିଲେ ସେମାନେ କଣ ରିପୋର୍ଟ ଦେଲେ ଓ ତା ପରର ସ୍ଥିତି କଣ ତାହା ବି କାହାକୁ ଜଣାନାହିଁ ।\nଆଇନ୍ ବିଶେଷଜ୍ଞମାନେ କହୁଛନ୍ତି ଯେ ପ୍ରାୟ ୪୧ ବର୍ଷ ଧରି ଶ୍ରୀମନ୍ଦିରର ଭିତର ରତ୍ନଭଣ୍ଡାରରେ ଥିବା ସାମଗ୍ରୀର ସ୍ଥିତି ପରଖା ଯାଇପାରୁନଥିବା ବେଳେ ଆଇନ୍ଗତ ବ୍ୟବସ୍ଥା ଅନୁଯାୟୀ ସରକାର ଓ ଶ୍ରୀମନ୍ଦିର ପ୍ରଶାସନ ମାଜିଷ୍ଟ୍ରେଟ୍ଙ୍କ ଉପସ୍ଥିତିରେ ଇନ୍ଭେଣ୍ଟ୍ରି କରି ତାଲା ଭାଙ୍ଗି ଗଚ୍ଛିତ ସମ୍ପତ୍ତିର ତାଲିକା ପ୍ରସ୍ତୁତ କରିପାରିବେ ।\nଏଥିପାଇଁ କୌଣସି ଆଇନ୍ଗତ ପ୍ରତିବନ୍ଧକ ନାହିଁ । ଶ୍ରୀମନ୍ଦିର ପ୍ରଶାସନ ଏ ସଂକ୍ରାନ୍ତରେ ସରକାରଙ୍କ କାର୍ୟ୍ୟାନୁଷ୍ଠାନ ପାଇଁ ଅପେକ୍ଷା କରିଥିବା ବେଳେ ଆଇନ୍ ବିଭାଗରୁ କିନ୍ତୁ ସବୁଜ ସଙ୍କେତ ଏଯାବତ୍ ମିଳିନାହିଁ । ଏ ପରିପ୍ରକ୍ଷୀରେ ଲୀଳାମୟ ଶ୍ରୀଜଗନ୍ନାଥଙ୍କ ଭିତର ରତ୍ନଭଣ୍ଡାରର ସମ୍ପତ୍ତି ପ୍ରହେଳିକା ପରି ରହିଛି ।
